Document ID: 32007L0034

KOMISSION DIREKTIIVI 2007/34/EY,
annettu 14 päivänä kesäkuuta 2007,
moottoriajoneuvojen sallittua melutasoa ja pakojärjestelmää koskevan neuvoston direktiivin 70/157/ETY muuttamisesta sen mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1) ja erityisesti sen 13 artiklan 2 kohdan toisen luetelmakohdan,
ottaa huomioon moottoriajoneuvojen sallittua melutasoa ja pakojärjestelmää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/157/ETY (2) ja erityisesti sen 3 artiklan,
sekä katsoo seuraavaa:
(1)
Direktiivi 70/157/ETY on yksi direktiivillä 70/156/ETY perustetun yhteisön tyyppihyväksyntämenettelyn erillisdirektiiveistä. Ajoneuvojen järjestelmiä, osia ja erillisiä teknisiä yksiköitä koskevia direktiivin 70/156/ETY säännöksiä sovelletaan näin ollen direktiiviin 70/157/ETY.
(2)
Direktiivin 70/157/ETY voimaantulon jälkeen moottoriajoneuvojen melupäästöjen raja-arvoja on alennettu useita kertoja, viimeksi vuonna 1995. Viimeksi tapahtuneella raja-arvojen alentamisella ei ole ollut odotettuja vaikutuksia, ja sen jälkeen tehdyt tutkimukset ovat osoittaneet, että mittausmenetelmä ei enää vastaa käytännön ajokäyttäytymistä. Siksi on tarpeen ottaa käyttöön uusi testisykli ja saattaa melutestissä sovellettavat ajo-olosuhteet vastaamaan paremmin todellisia ajo-olosuhteita. Uusi testisykli sisältyy Yhdistyneiden Kansakuntien Euroopan talouskomission (UN/ECE) säännön nro 51 muutossarjaan 02 (3).
(3)
Siirtymäkauden aikana olisi tyyppihyväksyntää varten suoritettava sekä nykyinen testi että uusi testi, ja molempien tulokset olisi ilmoitettava komissiolle. Tällä tavoin komissio saisi tarvittavat tiedot soveltuvien raja-arvojen määrittämiseksi nykyisen testausmenetelmän korvaavaa uutta mittausmenetelmää varten. Tyyppihyväksynnässä olisi edelleen käytettävä nykyistä menetelmää, ja uutta käytettäisiin seurantatarkoituksiin. Siirtymäkauden jälkeen olisi ainoana tyyppihyväksynnässä tarvittavana mittausmenetelmänä käytettävä uutta testiä vastaavaksi mukautettua testausmenetelmää.
(4)
Jotta voitaisiin ottaa huomioon viimeisimmät Yhdistyneiden Kansakuntien Euroopan talouskomission sääntöihin nro 51 ja 59 tehdyt muutokset, joihin yhteisö on jo sitoutunut, on tarpeen mukauttaa direktiiviä 70/157/ETY tekniikan kehitykseen ja saattaa se vastaamaan kyseisten sääntöjen teknisiä vaatimuksia. Tämä on tärkeätä varsinkin, jotta voidaan ottaa käyttöön UN/ECE-säännössä nro 51 vahvistettu pakollinen moottoriajoneuvojen melupäästöjen seurantamenettely EY-tyyppihyväksyntää varten. Muussa tapauksessa direktiivi jäisi asetukseen nähden tekniikan kehityksestä jälkeen.
(5)
Direktiivin 70/157/ETY 3 artiklan mukaan tällä direktiivillä säädettävät toimenpiteet eivät muuta direktiivin 70/157/ETY liitteessä I olevassa 5.2.2.1 ja 5.2.2.5 kohdassa vahvistettuja vaatimuksia. Koska liitteiden rakenne on muuttunut, on tarpeen mukauttaa mainittujen kohtien numerointia ja viittauksia. Yhteyden säilyttämiseksi muihin yhteisön säädöksiin on lisäksi tarpeen esittää nykyisen ja uuden numeroinnin välinen vastaavuus.
(6)
Tämän direktiivin säännökset ovat tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
1. Muutetaan direktiivi 70/157/ETY seuraavasti:
a)
Korvataan liite I tämän direktiivin liitteessä I olevalla tekstillä.
b)
Korvataan liite II tämän direktiivin liitteessä II olevalla tekstillä.
c)
Korvataan liite III tämän direktiivin liitteessä III olevalla tekstillä.
d)
Poistetaan liite IV.
2. Viittauksia direktiivin 70/157/ETY liitteessä I olevaan 5.2.2.1 ja 5.2.2.5 kohtaan pidetään viittauksina tämän direktiivin mukaan korvatussa liitteessä I olevaan 2.1 ja 2.2 kohtaan.
2 artikla
Alkaen 6 päivästä heinäkuuta 2008 ja 6 päivään heinäkuuta 2010 saakka tyyppihyväksyttävälle ajoneuvolle tehdään UN/ECE-säännön nro 51 liitteessä 10 vahvistettu testi vain seurantatarkoituksessa. Testin tulokset sisällytetään direktiivin 70/157/ETY, sellaisena kuin se on muutettuna tällä direktiivillä, liitteen I lisäyksissä 1 ja 2 tarkoitettuihin tietoihin UN/ECE-säännön nro 51 liitteen 9 mukaisesti. Kyseisen jäsenvaltion on lähetettävä nämä tiedot komissiolle. Nämä velvoitteet eivät koske voimassa olevien hyväksyntien laajentamista tämän direktiivin mukaisesti. Tätä seurantaprosessia varten ajoneuvoa ei pidetä uutena tyyppinä, jos se eroaa ainoastaan UN/ECE-säännössä nro 51 olevissa 2.2.1 ja 2.2.2 kohdassa tarkoitettujen tietojen osalta.
3 artikla
1. Jäsenvaltioiden on viimeistään 5 päivänä heinäkuuta 2008 annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset. Niiden on viipymättä toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko.
Niiden on sovellettava näitä säännöksiä 6 päivästä heinäkuuta 2008.
Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltiot säätävät siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa kansalliset säännökset kirjallisina komissiolle.
4 artikla
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
5 artikla
Tämä direktiivi on osoitettu kaikille jäsenvaltioille.
Tehty Brysselissä 14 päivänä kesäkuuta 2007.

Labels: 7
8
20